CELEX: 52010XG1130(02)
Language: sl
Date: 2010-11-18
Title: Sklepi Sveta z dne 18. novembra 2010 o priložnostih in izzivih za evropsko kinematografijo v digitalni dobi

30.11.2010   
            
            
               SL
            
            
               Uradni list Evropske unije
            
            
               C 323/15
            
         Sklepi Sveta z dne 18. novembra 2010 o priložnostih in izzivih za evropsko kinematografijo v digitalni dobi
   2010/C 323/05
   SVET EVROPSKE UNIJE –
   1.   OB UPOŠTEVANJU:
   
               —
            
            
               delovnega dokumenta služb Komisije z dne 2. julija 2010 o izzivih za evropsko filmsko dediščino iz analogne in digitalne dobe (1),
            
         
               —
            
            
               sporočila Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o evropski digitalni agendi (2), zlasti zaradi izjave, da je treba za zaščito kulturne raznolikosti podpreti digitalizacijo kinematografov,
            
         
               —
            
            
               zelene knjige Komisije z dne 27. aprila 2010 z naslovom „Izkoriščanje potenciala kulturnih in ustvarjalnih industrij“ (3),
            
         
               —
            
            
               konvencije Unesca z dne 20. oktobra 2005 o varovanju in spodbujanju raznolikosti kulturnih izrazov (4).
            
         2.   Z ZANIMANJEM PRIČAKUJE:
   
               —
            
            
               sporočilo Komisije Evropskemu parlamentu, Svetu, Ekonomsko-socialnemu odboru in Odboru regij o priložnostih in izzivih za evropsko kinematografijo v digitalni dobi (5).
            
         3.   UGOTAVLJA, DA:
   
               —
            
            
               digitalne tehnologije prinašajo nove možnosti za distribucijo filmov, tudi za kinematografe, ki predvajajo umetniške filme, in kinematografe, ki se nahajajo v krajih z manjšim številom prebivalcev, s tem pa prispevajo k evropskim in nacionalnim ciljem v zvezi s promocijo evropskih del in dostopom do njih, spodbujanjem kulturne in jezikovne raznolikosti ter socialno kohezijo,
            
         
               —
            
            
               je evropski trg filmskega predvajanja razdrobljen, zato se soočamo z več izzivi, kar lahko vpliva na opredelitev in izvajanje nacionalnih in/ali vseevropskih načrtov za prehod na digitalno kinematografijo,
            
         
               —
            
            
               pomeni digitalizacija kinematografov znaten strošek za predvajalce, medtem ko lahko nekateri distributerji zaradi nižje cene digitalnih kopij z njo prihranijo. Da bi odpravili to nesorazmerje, so bili uvedeni novi modeli financiranja digitalizacije kinematografov z zasebnimi sredstvi, kot so na primer t. i. modeli VPF (6). Vendar pa ti modeli niso vedno primerni za majhne kinematografe, zlasti tiste z enim platnom, ali kinematografe, ki predvajajo umetniške filme in/ali filme na temo kulturne in zgodovinske dediščine, ter kinematografe, ki predvajajo starejše filme. Prav ti kinematografi bi zato lahko imeli največ finančnih težav pri nakupu digitalne projekcijske opreme, čeprav imajo na primer v krajih z manj prebivalci, kjer je kulturna ponudba omejena, pomembno socialno in kulturno vlogo.
            
         4.   V TEJ ZVEZI POUDARJA NASLEDNJE:
   
               —
            
            
               digitalna projekcija omogoča prožnejšo in cenejšo uporabo različnih jezikovnih različic (vključno s podnaslavljanjem in sinhronizacijo) in tehnik tonskega zapisa, s tem pa prispeva k večji razširjenosti del, tudi tistih iz držav ali regij, katerih jezik je manj razširjen, in boljšemu dostopu do teh del,
            
         
               —
            
            
               digitalizacija kinematografov prinaša povsem nove priložnosti za evropsko kinematografijo, vendar bo morda pomenila tudi prestrukturiranje trga, ki bo nesorazmerno obremenilo navedene kinematografe, s tem pa omejilo raznolikost izdanih filmov in dostop do filmske produkcije za del prebivalstva. Oslabilo bi lahko tudi socialno kohezijo, saj imajo kinematografi v nekaterih regijah pomembno vlogo kot kraji za medsebojno interakcijo in srečevanje prebivalcev. Lahko bi povzročilo tudi socialne stroške, zlasti v zvezi z zaposlovanjem v tehničnih panogah in sektorju filmskega predvajanja,
            
         
               —
            
            
               digitalizacija kinematografov prinaša tudi priložnosti za promocijo evropske filmske dediščine in dostop do nje. Da bi čim bolje izkoristili te priložnosti, so potrebni ustrezni ukrepi na različnih ravneh, vključno v izobraževalne namene,
            
         
               —
            
            
               da bi čim bolj olajšali prehod na digitalno projekcijo, je treba zagotoviti združevanje in prožnost različnih virov financiranja, tako javnih kot zasebnih, ki so dostopni na lokalni, nacionalni in evropski ravni, da bi različnim vrstam kinematografov tako omogočili pridobitev pomoči, ki je prilagojena njihovim potrebam.
            
         5.   PRIZNAVA, DA:
   
               —
            
            
               je za digitalizacijo kinematografov poleg same projekcijske opreme potrebna še vrsta dodatne opreme in instrumentov (strežnik, zvok, platno, ureditev projekcijske sobe itd.),
            
         
               —
            
            
               življenjska doba te opreme zaenkrat še ni znana, zato se porajajo vprašanja o stroških vzdrževanja in financiranju posodobitve in/ali zamenjave te opreme v srednjeročnem in dolgoročnem smislu, vključno z morebitnim prehodom z digitalne produkcije na nove formate.
            
         6.   V TEJ ZVEZI MENI NASLEDNJE:
   
               —
            
            
               prehod na digitalno kinematografijo je nujen in potreben. Javne politike bi ga morale podpreti, pri tem pa upoštevati naslednje cilje v splošnem interesu:
               
                           —
                        
                        
                           zagotavljanje promocije evropskih del – vključno z deli evropske filmske dediščine – in dostopa do njih,
                        
                     
                           —
                        
                        
                           spodbujanje kulturne in jezikovne raznolikosti, zlasti z učinkovitejšim razširjanjem del,
                        
                     
                           —
                        
                        
                           krepitev konkurenčnosti evropskih operaterjev, ki sodelujejo v procesu digitalizacije,
                        
                     
                           —
                        
                        
                           prispevek k socialni koheziji, med drugim z raznovstnostjo kinematografov po vsej Evropski uniji.
                        
                     
         7.   POZDRAVLJA NAMERO KOMISIJE, DA:
   
               —
            
            
               izvede akcijski načrt za prehod na digitalno projekcijo v evropskih kinematografih, kakor je navedeno v njenem sporočilu o priložnostih in izzivih za evropsko kinematografijo v digitalni dobi, in zlasti namero, da:
               
                           —
                        
                        
                           pred koncem leta 2010 vzpostavi nov mehanizem v okviru obstoječega programa MEDIA, ki bo podprl digitalizacijo kinematografov, ki imajo v svojem programu znaten odstotek tujih evropskih del,
                        
                     
                           —
                        
                        
                           v letu 2011 preuči možnost, da bi predvajalci filmov pridobili dostop do jamstvenega sklada za produkcijo v okviru programa MEDIA ali da bi se našel podoben način, da se jim olajša dostop do posojila,
                        
                     
                           —
                        
                        
                           v letu 2011 sprejme priporočilo o spodbujanju digitalizacije evropskih kinematografov,
                        
                     
                           —
                        
                        
                           v prihodnjem sporočilu o kinematografiji v letu 012 predlaga ustrezne smernice za oceno javne pomoči za digitalizacijo kinematografov.
                        
                     
         8.   POZIVA DRŽAVE ČLANICE, NAJ:
   
               —
            
            
               upoštevajo, da je treba podpreti digitalizacijo kinematografov v skladu z navedenimi cilji v splošnem interesu,
            
         
               —
            
            
               v tej zvezi in v skladu z evropskimi pravili o konkurenci razmislijo o izvedbi sheme pomoči za digitalizacijo kinematografov, ki se bo dopolnjevala z zasebnim financiranjem. Ti načrti bi morali upoštevati posebnosti vsake države članice. Lahko bi vključevali:
               
                           (a)
                        
                        
                           pomoč za kinematografe, ki ne zmorejo stroškov digitalizacije, da bi se opremili z digitalno opremo in bili tako še naprej konkurenčni s kinematografi, ki se lahko na primer prek modelov VPF opremijo sami;
                        
                     
                           (b)
                        
                        
                           pomoč za kinematografe v krajih z manjšim številom prebivalcev, kjer je kulturna ponudba omejena;
                        
                     
                           (c)
                        
                        
                           pomoč za kinematografe, ki spodbujajo evropska dela, na primer tako, da imajo v svojem programu znaten delež evropskih del;
                        
                     
                           (d)
                        
                        
                           pomoč za filmske arhive in kinematografe, posvečene filmski dediščini, v skladu s sklepi Sveta z dne 18. novembra 2010 o evropski kinematografski dediščini, vključno z izzivi digitalne dobe (7);
                        
                     
                           (e)
                        
                        
                           spodbudo za organizacijo mehanizmov solidarnosti med distributerji in predvajalci in/ali med predvajalci;
                        
                     
                           (f)
                        
                        
                           spodbudo za male kinematografe, naj se združijo in si delijo stroške za opremljanje z digitalnimi projektorji,
                        
                     
         
               —
            
            
               razmislijo o tem, da bi bila državna pomoč za filme pogojena z izdelavo digitalnega izvirnika („master“), da bi tako izboljšali splošno ponudbo digitaliziranih evropskih del,
            
         
               —
            
            
               razmislijo, kako bi lahko strukturne sklade Evropske unije uporabili za financiranje projektov digitalizacije in pobud za pripravništvo, kjer je to ustrezno.
            
         9.   POZIVA DRŽAVE ČLANICE IN KOMISIJO, NAJ V OKVIRU SVOJIH PRISTOJNOSTI:
   
               —
            
            
               ob upoštevanju obstoječih standardov ISO za digitalno projekcijo v kinematografih nadalje preučijo načine, kako doseči potrebne in ustrezne rezultate na področju kakovosti projekcije in razširjanja filmov, ki bodo izpolnjevali ustrezne zahteve; to je treba narediti v skladu z načelom tehnološke nevtralnosti,
            
         
               —
            
            
               upoštevajo, da se tehnologije neprestano spreminjajo in obnavljajo, vprašanja v zvezi s financiranjem digitalne projekcije pa ne bodo omejena le na sedanje prehodno obdobje,
            
         
               —
            
            
               v največji možni meri in ob upoštevanju pravil o konkurenci zagotovijo, da izvajanje mehanizmov financiranja za digitalizacijo kinematografov, tako javnih kot zasebnih, ne posega v pravico predvajalcev do samostojne izbire filmov, ki jih želijo predvajati,
            
         
               —
            
            
               spodbudijo vzpostavljanje programov za preusposabljanje in usposabljanje na področju digitalne tehnologije, in sicer za lastnike kinematografov in distributerje ter zlasti v zvezi s projekcijo, novimi poslovnimi modeli za digitalne kinematografe, trženjem alternativnih repertoarjev in tehničnim vzdrževanjem,
            
         
               —
            
            
               preučijo načine, kako bi lahko predvajalcem filmov in drugim podjetjem, ki se ukvarjajo s prehodom na digitalno projekcijo, olajšali dostop do posojila, zlasti prek Evropske investicijske banke, ko bo to mogoče.
            
         
      (1)  SEC(2010) 853 konč.
   
      (2)  COM(2010) 245 konč.
   
      (3)  COM(2010) 183 konč.
   
      (4)  Sklep Sveta 2006/515/ES z dne 18. maja 2006 o sklenitvi Konvencije o varovanju in spodbujanju raznolikosti kulturnih izrazov (UL L 201, 25.7.2006, str. 15).
   
      (5)  COM(2010) 487 konč.
   
      (6)  Model nadomestila navidezne kopije (VPF – Virtual Print Fee) temelji na tem, da tretje strani – vlagatelji/posredniki – sodelujejo pri odločanju glede delitve stroškov in koristi. Distributer tem tretjim stranem v obliki VPF izplača, kar je prihranil (oziroma del svojega prihranka), ter tako prispeva k stroškom digitalne opreme za sodelujoče kinematografe.
   
      (7)  Dok. 14711/10.